Goeie nuus: Veteraan-verpleegster vier 100ste verjaardagArgieffoto: www.flickr.com Sebotsana Rasebotsa, ook bekend as Koontz Nancy, is die ma van sakevrou en sokkerpersoonlikheid Ria Ledwaba. Rasebotsa woon in die Medingen-nedersetting naby Duiwelskloof. Sy is op 6 Augustus 1915 in Middelfontein naby Nylstroom gebore. Sy was met Nathaniel Rasebotsa getroud. Hy is in 1959 oorlede. Rasebotsa het vier seuns en een dogter. Die veteraan-verpleegster het van 1951 tot 1979 stoksielalleen by die Medingen-kliniek gewerk. “Sy het haar hele lewe lank die families van pasgebore babas vir tien dae ná die geboorte besoek om die babas te bad. Sy het in haar hele loopbaan nooit ŉ miskraam, keisersnee of dood tydens ŉ baba se geboorte gehad nie,” het ŉ trotse Ledwaba gesê. Zuma het Rasebotsa met haar verjaardag gelukgewens en gesê dit is ŉ mylpaal vir haar, haar familie en die nasie. “Op die viering van Vrouedag hierdie naweek, wens ons hierdie veteraan-dienaar wat talle mense verpleeg het en baie babas in die lewe help bring het, geluk. Sy is ŉ inspirerende rolmodel vir baie in die verpleegberoep en alle professionele mense in die land,” het Zuma gesê. Hy het haar verder volgehoue gesondheid, vreugde en goeie moed toegewens. Die presidensie het gesê Zuma stuur ’n persoonlike brief aan alle Suid-Afrikaners wat 100 jaar oud word.